钦定古今图书集成/明伦汇编/官常典/第594卷 > 王明
## 钦定古今图书集成/明伦汇编/官常典/第594卷 > 王明

按《宋史》本传：“明字如诲，大名成安人。历迁荆湖转运
使。开宝三年，大举南征，以明为随军转运使。山路险
绝，舟车不通，但以丁壮数万人转递，供亿不阙。每下
一郡一城，必先保其簿书，守其仓库。既而贺州未下，
明入与主帅计曰：‘当急取之，恐援兵至，则我师胜负
未可知’。诸将颇犹豫，明乃擐甲胄，率所部护送辎重”
卒百人，拥丁夫数千，畚锸皆作，堙其堑，直抵城门。城
中惧，开门纳款，遂据有之，因抵广州，贼众十馀万拒
战。是夕，大风，发屋折木，众乃惊惧。明与都部署潘美
等谋，“命丁夫数千人，人持二炬，间道先捣贼垒，大军
蓐食，阵以待之。”俄而万炬皆发，焚其栅，贼惊，果来犯，
大军因迎击之，贼大败，斩首数万，刘𬬮以城降。广州
平，为本道转运使。太祖嘉其功，擢授秘书少监，领韶
州刺史，充转运使。俄以潘美、尹崇珂为岭南转运使，
以明为副使。明遍历部内，视民疾苦，旧无名科敛，悉
条奏除之，岭表遂安。七年，代归。帝召见劳问，赐袭衣、
金带、鞍勒马。